
	Nr.
	476


	Par Jūrmalas valstspilsētas pašvaldības līdzdalību sabiedrībā ar ierobežotu atbildību “Jūrmalas siltums”
	(protokols Nr. 11, 3. punkts)


Saskaņā ar Publiskas personas kapitāla daļu un kapitālsabiedrību pārvaldības likuma 7. panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88. panta pirmajā daļā minētajiem gadījumiem. 

Ņemot vērā to, ka Jūrmalas valstspilsētas pašvaldība (turpmāk – Pašvaldība) ir 100 procentu kapitāla daļu turētāja sabiedrībā ar ierobežotu atbildību “Jūrmalas siltums”, reģistrācijas Nr. 42803008058, (turpmāk arī – Kapitālsabiedrība) un Pašvaldības līdzdalība Kapitālsabiedrībā iepriekš ir vērtēta 2021. gadā (Jūrmalas pilsētas domes 2021. gada 30. septembra lēmums Nr. 421 “Par Jūrmalas valstspilsētas pašvaldības tiešās līdzdalības saglabāšanu sabiedrībā ar ierobežotu atbildību “Jūrmalas siltums”” (protokols Nr. 16, 28. punkts)), Pašvaldībai ir pienākums no jauna izvērtēt tās līdzdalības atbilstību Kapitālsabiedrībā Valsts pārvaldes iekārtas likuma (turpmāk – VPIL) prasībām. 
Saskaņā ar Pašvaldības 2025. gada 7. novembra rīkojumu Nr. 1.1-14/2025/282 “Par Jūrmalas valstspilsētas pašvaldības līdzdalības kapitālsabiedrībās pārvērtēšanu” Jūrmalas valstspilsētas administrācijas Kapitālsabiedrību pārvaldības nodaļas vadītājai tika uzdots nodrošināt Pašvaldības kapitālsabiedrību līdzdalības izvērtējuma veikšanu sadarbībā ar Jūrmalas valstspilsētas administrācijas Attīstības pārvaldes vadītāju, Attīstības pārvaldes Stratēģiskās plānošanas nodaļas vadītāju, Juridiskās nodaļas Saistību daļas vadītāju, Kultūras nodaļas vadītāju, Īpašumu pārvaldes Pašvaldības īpašumu nodaļas vadītāju un Jūrmalas Labklājības pārvaldes vadītāju atbilstoši normatīvajiem aktiem, Konkurences padomes izstrādātām vadlīnijām un ieteikumiem, kā arī veikt konsultācijas ar kompetentajām institūcijām un saņemt nepieciešamos atzinumus.
No Publiskas personas kapitāla daļu un kapitālsabiedrību pārvaldības likuma 4. panta izriet, ka publiska persona drīkst iegūt un saglabāt līdzdalību kapitālsabiedrībā atbilstoši VPIL 88. pantam. 

Atbilstoši VPIL 88. panta pirmajai daļai publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem: 

1) tiek novērsta tirgus nepilnība - situācija, kad tirgus nav spējīgs nodrošināt sabiedrības interešu īstenošanu attiecīgajā jomā; 

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai; 

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai. 

VPIL 88. panta otrajā daļā noteikts, ka publiska persona pirms kapitālsabiedrības dibināšanas vai līdzdalības iegūšanas, tajā skaitā saglabāšanas, esošā kapitālsabiedrībā veic paredzētās rīcības izvērtējumu, ietverot arī ekonomisko izvērtējumu, lai pamatotu, ka citādā veidā nav iespējams efektīvi sasniegt šā panta pirmajā daļā noteiktos mērķus. Veicot izvērtējumu, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem, kā arī ievēro komercdarbības atbalsta kontroles jomu regulējošu normatīvo aktu prasības. 

Atbilstoši Valsts pārvaldes iekārtas likuma 31. pantam publisku personu kapitālsabiedrību līdzdalības pārvērtēšanas procesi, kas uzsākti līdz 2026. gada 31. jūlijam, tiek pabeigti saskaņā ar šā likuma 88. panta septītās daļas redakciju, kāda bija spēkā dienā, kad tika uzsākts līdzdalības pārvērtēšanas process.

Saskaņā ar Pašvaldību likuma 10. panta pirmās daļas 9. punktu tikai domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās. Turklāt saskaņā ar Pašvaldību likuma 73. panta pirmo daļu pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei, gan nododot to publiskā lietošanā, gan veidojot iestādes, gan dibinot kapitālsabiedrības vai iegūstot dalību kapitālsabiedrībās. Līdz ar to pašvaldība, pamatojoties uz iepriekš minētajām tiesību normām, ir tiesīga darboties privāto tiesību jomā, iegūstot līdzdalību pašvaldības kapitālsabiedrībā. 

Atbilstoši Pašvaldību likuma 4. panta pirmās daļas 1. punktā noteiktajam viena no pašvaldības autonomajām funkcijām ir organizēt iedzīvotājiem siltumapgādes pakalpojumus neatkarīgi no tā, kā īpašumā atrodas dzīvojamais fonds. Minētās pašvaldības funkcijas izpildē Pašvaldībā piedalās Kapitālsabiedrība.

Kapitālsabiedrība nodrošina centralizētās siltumapgādes pakalpojumus, kas ir stratēģiski svarīgi Jūrmalas valstspilsētas administratīvās teritorijas attīstībai. Tā garantē stabilu un nepārtrauktu siltumenerģijas piegādi iedzīvotājiem, uzņēmumiem un pašvaldības iestādēm, īpaši apkures sezonā. Pakalpojumi ir būtiski sabiedrības veselībai, dzīves kvalitātei un ekonomiskajai aktivitātei, kā arī veicina investīciju pievilcību un atbilst normatīvo aktu un pašvaldības attīstības plānošanas dokumentu prasībām. Tādējādi Kapitālsabiedrība nodrošina kritiski svarīgu infrastruktūru, kas atbalsta pilsētas ilgtspējīgu, drošu un ekonomiski stabilu attīstību, vienlaikus novēršot tirgus nepilnības un garantējot pieejamus un kvalitatīvus siltumapgādes pakalpojumus.

Kapitālsabiedrība darbojas stratēģiski svarīgā nozarē – centralizētās siltumapgādes jomā. Uz to norāda vairāki valsts un Pašvaldības attīstības plānošanas dokumenti, kas uzsver energoapgādes drošības, ilgtspējas un energoefektivitātes nozīmi – Latvijas ilgtspējīgas attīstības stratēģija līdz 2030. gadam, Latvijas Nacionālais attīstības plāns 2021.–2027. gadam, Latvijas Nacionālais enerģētikas un klimata plāns 2021.–2030. gadam un Jūrmalas valstspilsētas attīstības programma 2023.–2029. gadam.

Kapitālsabiedrība veic komercdarbību valsts regulētā sabiedrisko pakalpojumu sniegšanas nozarē un saimnieciskās darbības nodrošināšanai Kapitālsabiedrībai ir šādas licences: 

· Siltumenerģijas ražošanai – Sabiedrisko pakalpojumu regulēšanas komisijas 2017. gada 2. novembra Licence Nr. E23060. Licences derīguma termiņš ir 2037. gada 28. decembris;
· Siltumenerģijas pārvaldei un sadalei – Sabiedrisko pakalpojumu regulēšanas komisijas 2012. gada 1. janvāra licence Nr. SR0071;

· Siltumenerģijas tirdzniecībai – Sabiedrisko pakalpojumu regulēšanas komisijas 2012. gada 1. janvāra licence Nr. ST0008.

Pašvaldība ar Kapitālsabiedrību 2024. gada 17. jūnijā ir noslēgusi Līgumu Nr. 1.1-16.6/24-397 par regulētu sabiedrisko pakalpojumu sniegšanu Jūrmalas valstspilsētā (saskaņā ar Jūrmalas domes 2024. gada 30. maija lēmumu Nr. 237 “Par līguma noslēgšanu ar sabiedrību ar ierobežotu atbildību “Jūrmalas siltums” par centralizēto sabiedrisko siltumapgādes pakalpojumu sniegšanu Jūrmalas valstspilsētas pašvaldībā”), piešķirot Kapitālsabiedrībai tiesības sniegt siltumenerģijas apgādes pakalpojumus visā Jūrmalas valstspilsētas administratīvajā teritorijā līdz 2034. gada 30. jūnijam.

Kapitālsabiedrība pārvalda īpašumus, kas ir stratēģiski svarīgi Jūrmalas valstspilsētas administratīvās teritorijas attīstībai (siltumenerģijas ražošanas avoti (katlu mājas, koģenerācijas iekārtas), kas nodrošina siltumenerģijas ražošanu; siltumtīkli (maģistrālie un sadales tīkli), kas nodrošina siltumenerģijas pārvadi no ražošanas vietām līdz patērētājiem; siltummezgli un regulācijas iekārtas, kas nodrošina efektīvu un drošu siltumenerģijas sadali ēkās; tehnoloģiskās iekārtas un inženiertehniskie objekti, kas nepieciešami nepārtrauktai un drošai siltumapgādes sistēmas darbībai; rezerves jaudas un tehniskā infrastruktūra, kas nodrošina sistēmas darbību ārkārtas situācijās). Šie īpašumi ir stratēģiski svarīgi, jo bez tiem nav iespējama nepārtraukta siltumapgāde, kas ir būtiska iedzīvotāju dzīves kvalitātei, sabiedrības veselībai un drošībai, kā arī uzņēmējdarbības un publiskās infrastruktūras funkcionēšanai. Centralizētās siltumapgādes sistēma ir viens no pilsētas kritiskās infrastruktūras elementiem, kas nodrošina ilgtspējīgu pilsētvides un ekonomisko attīstību.

Savu viedokli par Pašvaldības līdzdalības saglabāšanu Kapitālsabiedrībā un ietekmi uz konkurenci Pašvaldības administratīvajā teritorijā sniedza Konkurences padome (2026. gada 17. jūlija vēstule Nr. 1.7-2.2/1328 “Par pašvaldības līdzdalības saglabāšanu SIA “Jūrmalas siltums””), kura secināja, ka Kapitālsabiedrības sniegtie pakalpojumi ir atzīstami par stratēģiski svarīgiem pakalpojumiem, kas tiek sniegti tirgus nepilnības apstākļos, atbilstoši VPIL 88. panta pirmās daļas 1. punktam un 2. punktam. Savu viedokli sniedza arī biedrība “Latvijas siltumuzņēmumu asociācija”, reģistrācijas Nr. 40008052759, (2026. gada 3. jūnija vēstule Nr. 20 – 2026 “Par līdzdalības izvērtēšanu”), kura norādīja, ka Kapitālsabiedrības sniegtais pakalpojums ir stratēģiski svarīgs Pašvaldības attīstībai, jo siltumapgāde ir sabiedriskais pakalpojums, ko regulē speciāli normatīvie akti un siltumapgāde ir nozare ar augstu kvalitātes standartu un augstām vides prasībām, jo patērētāji ir iedzīvotāji. Standarta pazemināšana nav pieļaujama. 

Ņemot vērā iepriekš minēto, secināms, ka centralizētās siltumapgādes pakalpojumi ir stratēģiski svarīgi valsts un Pašvaldības administratīvās teritorijas attīstībai, un Kapitālsabiedrībai ir būtiska loma šo funkciju un pakalpojumu nodrošināšanai, tajā skaitā, lai nodrošinātu Pašvaldības iedzīvotājiem nepārtrauktu un kvalitatīvu siltumapgādes pakalpojumu sniegšanu un pārvaldītu stratēģiski svarīgu īpašumu (siltumapgādes infrastruktūru) atbilstoši VPIL 88. panta nosacījumiem. 

Ņemot vērā iepriekš minēto, pamatojoties uz Valsts pārvaldes iekārtas likuma 88. pantu, Publiskas personas kapitāla daļu un kapitālsabiedrību pārvaldības likuma 7. pantu un ievērojot Jūrmalas pilsētas domes Pilsētsaimniecības un transporta jautājumu komitejas 2026. gada 8. septembra sēdes atzinumu (protokols Nr. 1.2-11/67), Jūrmalas dome nolemj:
1. Saglabāt Jūrmalas valstspilsētas pašvaldības tiešo līdzdalību sabiedrībā ar ierobežotu atbildību “Jūrmalas siltums”, reģistrācijas numurs 42803008058, ņemot vērā, ka īstenojas Valsts pārvaldes iekārtas likuma 88. panta pirmās daļas 1., 2. un 3. punktā noteiktie nosacījumi, un turpināt kapitālsabiedrības darbību esošajā statusā.

2. Noteikt sabiedrībai ar ierobežotu atbildību “Jūrmalas siltums” šādus vispārējos stratēģiskos mērķus:

2.1. klientu nodrošināšana ar ekonomiski pamatotu, nepārtrauktu, kvalitatīvu un drošu pakalpojumu;

2.2. kapitālsabiedrības klientu skaita palielināšana un pakalpojumu diversifikācija;

2.3. siltumapgādes infrastruktūras modernizācija;

2.4. ilgtspējīga atjaunojamo energoresursu izmantošana un energoefektivitātes paaugstināšana, nodrošinot ilgtermiņa klimata mērķu sasniegšanu.

	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

